黄辉
安乐窝
兹山曾姓孙，公来复为邵。
茅宇亦人群，远心豁蒨峭。
危坐二十年，阴阳恣翻校。
用志疑于神，神者亦相劳。
衣冠等韦编，从敝得灵造。
忽于消息门，顿出混蒙窍。
既了图南心，乃与公和笑。
始信玄驹穴，饶有日月照。
未来已成昨，万古空相吊。
弄丸任真行，击壤从俗调。
我来揽遗迹，沉冥想观妙。
万有亦何思，乾坤本不耀。
耳目尽系表，若为论太少。
羲皇不离人，无言日相诏。
幸谢执戟疲，可展床头好。
吾亦爱吾窝，归与偶玄豹。